钦定古今图书集成/理学汇编/文学典/第225卷
## 钦定古今图书集成/理学汇编/文学典/第225卷

| 钦定古今图书集成 理学汇编 第二百二十五卷 |

| |

钦定古今图书集成理学汇编文学典

第二百二十五卷目录

诗部杂录十

文学典第二百二十五卷

《鹤林玉露》：近时赵紫芝诗云：“一瓶茶外无祗待，同上
西楼看晚山。”世以为佳。然杜少陵云：“莫嫌野外无供
给，乘兴还来看药栏。”即此意也。杜子野诗云：“寻常一
样窗前月，才有梅花便不同。”世亦以为佳。然唐人诗
云：“世间何处无风月，才到僧房分外清。”亦此意也。欲
道古人所未道，信矣其难矣！紫芝又有诗云：“野水多
于地，春山半是云。”世尤以为佳。然余读《文苑英华》所
载唐诗，两句皆有之，但不作一处耳。唐僧诗云：“河分
冈势断，春入烧痕青。”有僧嘲其蹈袭云：“河分冈势司
空曙，春入烧痕刘长卿。”“不是师兄偷古句，古人诗句
犯师兄。”此虽戏言，理实如此。作诗者岂故欲窃古人
之语以为己语哉？景意所触，自有偶然而同者。盖自
开辟以至于今，只是如此，“风花雪月”，只是如此，人情
物态，

诗莫尚乎兴，圣人言语，亦有专是兴者，如“逝者如斯
夫，不舍昼夜”，“山梁雌雉”，时哉时哉！无非兴也，特不曾
檃括协韵尔。盖兴者，因物感触，言在于此，而意寄于
彼，体味乃可识，非若赋比之直言其事也。故兴多兼
比赋，比赋不兼兴，古诗皆然。今姑以杜陵诗言之，《发
潭州》云：“岸花飞送客，梁燕语留人。”盖因飞花语燕，伤
人情之薄；言送客留人，止有燕与花耳。此赋也，亦兴
也。若“感时花溅泪，恨别鸟惊心”，则赋而非兴矣。《堂成》
云：“暂止飞乌将数子，频来语燕定新巢。”盖因乌飞燕
语，而喜己之携雏卜居，其乐与之相似。此比也，亦兴
也。若“鸿雁影来联塞上，鹡鸰飞急到沙头”，则比而非
兴也。

《后村诗话》：余读许浑诗独爱“直道去官早，家贫为客
多”之句，非亲尝者不知其味也。《赠萧兵曹》诗云：“客道
耻摇尾，皇恩宽犯鳞。”“直道去官早”之实也。《将离郊园》
诗云：“久贫辞国远，多病在家希。”“家贫为客多”之实也。
汲长孺、段太尉皆义勇奋不顾身之人，至于仁爱抚
养，矜怜恻怛，无所不至，所谓刚者必仁，仁者必勇也。
尝观乐天云：“况多刚悁性，难与世同尘。”希文云：“吾生
岂不幸，所禀多刚肠。”皆心中语也。白则有“敢辞为俗
吏，且欲活疲民”，又云：“‘心中有念农桑苦，耳里如闻饥
冻声’，范有寸怀如春风，思与天下共。”《赴姑苏》云：“岂辞
云水三千里，由济疮痍十万民。”与汲、段正相似。
谢康乐“一字百炼，乃出冶元晖”尢丽密。

《云麓漫抄》：“杜少陵《故卫将军挽词》有曰：‘赤羽千夫膳，
黄河十月冰’。修可注云：‘《家语》：‘赤朝者日，台羽者月。千
夫膳’，言所膳者千兵也’。师古曰：‘古诗云：‘桃花乱落如
红雨’，赤雨，言落叶也。此章言将军善舞剑及弯弧，故
曰：‘舞剑过人绝，鸣弓射兽能。铦锋行惬顺，猛噬失𫏋
腾。赤羽千夫膳，黄河十月冰。横行沙漠外，神速至今’’”
称则。“赤羽”谓箭，言弦不虚发，发必得兽，可以供千军
之膳。苟如所注，则不与下句对而意殊远矣。

韩退之《南溪》诗，据张籍祭文，盖绝笔于此。当时同集
者贾岛，集中有《同韩侍郎泛南溪》诗，籍诗“坐有贾秀
才”，盖岛也。二公实同为此游，二集可互证也。

李白诗“吴姬压酒唤客尝”，说者以谓工在压字上，殊
不知吴人方言，至入家酒，有“旋压酒，子相待”之语。
唐之举人，先藉当世显人，以姓名达之主司，然后以
所业投献，逾数日又投，谓之温卷，如《幽怪录》《传奇》等
皆是也。盖此等文备众体，可以见史才诗笔议论。至
进士则多以诗为贽，今有唐诗数百种行于世者是
也。“王荆公取而删为《唐百家诗》。”或云：“荆公当删取时，
用纸帖出付笔吏，而吏惮于巨篇，易以四韵或二韵
诗，公不复再看。”余尝取诸家诗观之，不惟大篇多不
佳，馀皆一时草课以为贽，皆非其得意所为，故虽富
而猥弱。今人不曾考究而妄讥刺前辈，可不慎哉！
《桯史》：朱晦翁既以道学倡天下，涵造义理，言无虚文。
少喜作诗，晚年居建安，乃作《斋居感兴》二十篇，以反
其习。自序其意，断断乎皆有益于学，而非风云月露
之词也。余从吾乡蔡元思念成诵得之，其序曰：“予读
陈子昂《感遇》诗，爱其词旨幽邃，音节豪宕，非当世词
人所及。如丹砂空青，金膏水碧，虽近乏世用，而实物
外难得自然之奇宝。欲效”其体作十数篇，顾以思致
平凡，笔力萎弱，竟不能就，然亦恨其不精于理，而自
托于仙佛之间以为高也。斋居无事，偶书所见，得二

《玉照新志》《欧阳文忠苏子美挽词》“秦邸狱冤谁与辨，
高桥客死世”通悲以为用事亲切，而世不知高桥客
死之义。后来绍兴中，秦熹势方鼎盛，尝托其客陆外
之仲高问于明清，偶省记，得见《吴地记》，后汉梁鸿客
食吴门，死于高桥，而子美亦然，因以告之，熹甚以赏
激。未几，会之殂，熹亦逝矣。

《诗话》云：“昭陵时，近臣赋诗，一联云：‘秦帝宫成陈胜起，
明皇殿就禄山来’。或有谮于九重，上览其首句云：‘朱
衣吏引上高台’，不即复视天语，以为器量如此，何足
观耶。”呜呼，昭陵岂不见全篇，倘尽以过目，则不可回
互矣。此尧、舜之用心，宜乎享国长久也。

《挥麈馀话》：“柳色黄金嫩，梨花白雪香。”阴铿诗也，李太
白取用之。杜子美太白诗云：“李侯有佳句，往往似阴
铿。”后人以谓以此讥之。然子美诗有“蛟龙得云雨，雕
鹗在秋天”一联，已见《晋书载记》矣。如“冰肌玉骨清无
汗，水殿风来暗香满。”孟蜀王诗，东坡先生度以为词，
昔人不以蹈袭为非。《南部烟花录》：“夕阳如有意，偏傍
小窗明。”唐人方域诗《新唐书艺文志》有方域诗一卷，
《烟花录》一名《大业拾遗记》，文词极恶，可疑。而《大业幸
江都记》自有十二卷，唐著作郎杜宝所纂，明清家有
之。

《桐江诗话》：永叔《送李留后知郓州》诗，乃士君子之处
富贵，非庸鄙有力者所可为。诗云：“北州能事谒家声，
东士还闻政有成。组甲光寒围夜帐，彩旗风煖看春
耕。金钗坠鬓分行立，玉麈高谈四座倾。富贵常情谁
不爱，羡君潇洒有馀清。”

《兰庄诗话》：“曹子建诗，质朴浑厚，舂容隽永，风调非后
人易到。陈子昂、李太白慕以为宗，信乎晋以下鲜其
俪也。”予每读其诗，洒然有千古之想。

锺嵘品陶潜诗，文体省静，殆无长语，笃意真古，辞兴
婉惬，古今隐逸，诗人之宗也。可谓知言矣。而寘之中
品，其上品十一人，如王粲、阮籍辈，顾右于潜耶？论者
称嵘“洞悉元理，曲臻雅致，标扬极界，以示法程，自唐
而上莫及也。”吾独惑于处陶焉。

刘太真《与韦苏州书》云：“顾著作来已，足下《郡斋燕集》，
想亦云何情致畅茂，趋逸之如此？宋齐间，沈、谢、吴、何，
始精于理意，缘情体物，称诗人旨，后之传者甚矣。其
源推足下，制其横流。师挚之始，《关雎》之乱，于足下之
文见之矣。”则知苏州诗为当时所贵如此。

大概学诗须以《三百篇词》及汉、魏间人诗为主，方见
古人妙处，自无齐、梁间绮靡气味也。

《金玉诗话》：“药名诗，世云起自陈亚，非也。东汉已有离
合体，至唐始著药名之号，如张籍《答鄱阳客》：‘江皋岁
莫相逢地，黄叶霜前半夏枝。子夜吟诗向松桂，心中
万事喜君知’是也。”

集句，自国初有之，未盛也。至石曼卿人物开敏，以文
为戏，然后大著。尝见《手书下第偶》成：“一生不得文章
力，欲上青云未有因。圣主不劳千里召，姮娥何惜一
枝春。凤凰诏下虽沾命，豺虎丛中也立身。啼得血流
无用处，著朱骑马定何人？”又云：“年去年来来去忙，为
他人作嫁衣裳。仰天大笑出门去，独对东风舞一场。”
至元丰间，王文公益工于此。人言此起自公，非也。杜
少陵云：作诗用事，要如《释语》“水中著盐，饮水乃知盐
味。”此说诗家秘密藏也。如“五更鼓角声悲壮，三峡星
河影动摇”，人徒见凌轹造化之工，不知乃用事也。祢
衡挝《渔阳》，掺悲壮，汉武“故事星辰影动摇”，方朔谓民
劳之应，则喜用故事者，如系风捕影，岂有迹耶。此理
殆不容声。予乃显言之。已落第二义矣。

“作诗者陶冶物情，体会光景，贵乎自得。盖格有高下，
才有分限，不可强力至也。譬之秦舞阳气概，见秦王
则战失色；淮南王安，虽为神仙，谒帝犹轻其举止，此
岂有素习哉？”予以为少陵、太白，当险阻艰难，流离困
踬，意虽卑而语未尝不高。至于罗隐、贯休，得意偏大，
夸雄逞奇，语虽高而意实卑，则乃知天禀自然，有不
能易者矣。

少陵《饮中八仙歌》用韵“船”字、“眠”字、“天”字，各用前字凡
三，于古未有其体。予尝质之叔父文正曰：“此歌分八
篇，人人各异，虽制重韵无害，亦《周诗》分章意也。”握牍
吮墨者，可不知乎？

《洞庭》天下闻观，自昔骚人墨客，斗丽搜奇者尢众。如
“水涵天影阔，山拔地形高”、“四顾疑无地，中流忽有山”、
“鸟飞应畏堕，帆远却如闲”，皆见称于世。然莫若孟浩
然“气蒸云梦泽，波撼岳阳城”，则洞庭空旷无际气象，
雄张如在目前。至读子美诗，则又不然：“吴楚东南坼，
乾坤日夜浮”，不知少陵胸中吞几云梦也。

蕲州黄梅县峰顶寺，在水中央，环伏万山，人迹罕到。
曾子阜为令时，因事登其山，见梁间一板，尘暗粉落，
蛛丝蒙𦊰，几不可读。涤拂久之，乃《谪仙》诗也。“夜宿峰
顶寺，举手扪星辰。不敢高声语，恐惊天上人。”世传杨
文公幼时诗者误韩偓诗：“鹅儿唼喋雄黄嘴，凤子轻盈腻粉腰。”不识凤
子定是何物？问予，姑以蝶应之，问者依违而已。退念
藏书万数，不能贮心，亦病也。徐悟，乃崔豹《古今注》耳。
谓蛱蝶大者为“凤子。”

《汉皋诗话》：“豩”字呼关切，顽也，当在山字韵。刘梦得有
“杯前胆不豩”，赵勰有“吞船酒胆豩”之句。《礼部韵》不收，
《唐韵》亦无此字。

“长夜苦寒谁独悲，杜陵野老骨欲折。”此《成都诗》，旧集
作“长安”，非也。其“夜”字之讹，故误作“安”耳，况卒章之意
明甚。

“掖垣竹埤梧十寻，洞门对霤常阴阴。”霤字从别本来。
《选》云：“二堂对霤。”此春深诗也，而诸本作雪，误矣。
“力疾坐清晓，来诗悲早春。”诗字没别，未考诗题与上
下句意当从之。旧作时，非也。

大火运，金气荆扬。不知秋。火字从一作，谓大火西流，
《七月诗》也。正文作暑，今不取。

茂树行相引，连山望忽开。茂字、“连山”字，皆从一作。时
归《凤翔行》在正文。“连山”作“连峰”，非也。雾树亦然。
“渡河不用船，千骑常撇捩。”撇捩，疾貌。《大食刀歌》“鬼物
撇捩辞沆壕”，字意皆同，今从之。旧集作“撇烈”，非也。
风吹巨焰作河汉腾烟柱，诸本下句作“何掉腾烟柱”，
蜀本何作河，近见别本，今从，盖于辞意通也。

云断岳莲临大路，天晴宫柳暗长春。大路，陕、华间地
名也。《晋书》“檀道济从刘裕伐姚泓，至潼关，姚鸾屯大
路，以绝道济粮道。”而蜀本正作“大道”，误矣。

陈辅之《诗话》：“韩愈《寄孟刑部联句》云：‘美君知道腴，逸
步谢天械’。或问：‘道果有味乎’？余曰：‘如介甫‘午鸡声不
到禅林，柏子烟中静拥衾’’”，“竹鸡呼我出华胥，起灭篝
灯拥燎炉”，“‘各据槁梧同不寐，偶然闲雨落阶除’，皆淡
中意味，非造此景不能形容也。”

明朝有封事，数问夜如何？此幸而得之，坐以待旦之
意。避人焚谏草，骑马欲鸡栖，所谓嘉谋嘉猷。入告尔
后于外曰：“斯谋斯猷，惟我后之德也。”

范文正《淮上遇风》云：“一棹危于叶，旁观欲损神。他年
在平地，无忽险中人。”虽弄翰戏语，卒然而作，济险加
泽之心，未尝忘也。

唐赵璘《因话录》载其家兵部君，性尤嗜茶，谓人曰：“茶
须缓火炙，活水煎。”坡有“活水还须缓火煎”，恐亦用此
语。

冯衮牧苏州日，多纵《饮博，因大胜，以所得均与座客，
吟》云：“八尺台盘照面新，千金一掷斗精神。合是赌时
须赌物，不堪回首乞闲人。”

子美夜宴左氏庄，检书烧烛短。烛正不宜观书，检阅
时暂可也。退之“短檠二尺便且光”，可谓灯窗，人中语
犹有未便。灯不笼则损目，不宜勤且久。山谷“夜堂朱
墨小灯笼”，可谓善矣，而虚堂非夜久所宜。子瞻“推门
入室书纵横，蜡纸灯笼晃云母”，惯亲灯火，儒生酸熊
尽矣。

李山甫咸通中不第，尝有诗《怨执政》曰：“劝君不用夸
头角，梦里输赢总未知。”

柳迁《南荒》有云：“愁向公筵问重译，欲投章甫作文身。”
太白云：“我似鹧鸪鸟，南迁懒北飞。”皆褊忮躁辞，非畎
亩惓惓之义。杜诗云：“冯唐虽晚达，终觊在皇都。愁来
有江水，焉得北之朝。”其《赋张曲江》云：“归老守故林，恋
阙悄延颈。”乃心王室可知。

敖器之《诗话》：“陶彭泽诗，如绛云在霄，舒卷自如。
老杜《雨》诗云：‘紫崖奔处黑，白鸟去边明’。而‘江碧鸟逾
白，山青花欲燃’之句似之。《赠王侍御》云：‘晓莺工迸泪，
秋月解伤神’。而‘感时花溅泪，恨别鸟惊心’之句似之，
殆是同一机轴也。”

古人称妻曰乡里，沈休文《山阴柳家女》诗云：“还家问
乡里，讵堪持作夫？”《南史张彪传》曰：“我不忍令乡里落
它处。”姚令威曰：“今会稽人曰家里。”其义同也。

唐人与亲别而复归，谓之拜家庆。卢象诗云：“上堂拜
庆毕，顾与亲思迩。”孟浩然诗云：“明朝拜家庆，须著老
莱衣。”

《子真诗话》：山谷言庾子山“涧底百重花，山根一片雨”，
有以尽登高临远之趣。《喜晴应诏》，全篇可为楷式。其
卒章“有庆兆民”句尤稳。

叶涛诗极不工而喜赋咏，尝有《试茶》诗云：“碾成天上
龙兼凤，煮出人间蟹与虾。”好事者戏云：“此非试茶，乃
碾玉匠人尝南食也。”

《西清诗话》：红梅清艳两绝，昔独盛于姑苏，晏元献始
移植西冈第中，特珍赏之。一日贵游洛，园吏得一枝
分接，由是都下有二本。公尝与客饮花下，赋诗曰：“若
更迟开三二月，北人应作杏花看。”客曰：“公诗固佳，待
北俗何浅也？”公笑曰：“顾伧父安得不然。”一坐绝倒王
君。王闻道花事，以诗遗公云：“馆娃宫里旧精神，粉瘦
琼寒露蕊新。园吏无端偷折去，凤城从此有双身。自
尔名园事，培接遍都城矣。”苕溪渔隐曰：“王介甫《红梅

《环溪诗话》：来鹄，洪州人。咸平中名振都下，然喜以诗
诋讪当路，为人所恶，卒不第。《金钱花》云：“青帝若教花
里用，牡丹应是得钱人。”《夏云》云：“无限旱苗枯欲尽，悠
悠闲处作奇峰。”《偶题》云：“可惜青天好雷电，只能驱趁
懒蛟龙。”亦颇韵。

《江行杂录》：白乐天诗云：“倦倚绣床愁不动，缓垂绿带
髻鬟低。辽阳春尽无消息，夜合花开日又西。”好事者
画为《倦绣图》。

《谈薮》：唐小说记红叶事凡四，其一《本事诗》：顾况在洛，
乘间与一二诗友游苑中，流水上得大梧叶，题诗云：
“一入深宫里，年年不见春，聊题一片叶，寄与有情人。”
况明日于上流亦题云：“愁见莺啼柳絮飞，上阳宫女
断肠时。君王不禁东流水，叶上题诗寄阿谁？”后十馀
日，有客来苑中，又于叶上得诗，以示况曰：“一叶题诗
出禁城，谁人酬和独含情？自嗟不及波中叶，荡漾乘
流取次行。”又明皇代以杨妃虢国，宠盛宫娥，皆衰悴，
不愿备掖庭，尝书落叶，随御沟水流出：“旧宠悲秋扇，
新恩寄早春。聊题一片叶，将寄接流人。”顾况闻而和
之，既达圣听，遣出禁内，人不少，或有五使之号。况所
和即前四句也。其二云：《云溪友议》，卢渥舍人应举之
岁，偶临御沟，见红叶，上有诗云：“流水何太急，深宫尽
日闲。殷勤谢红叶，好去到人间。”其三：《北梦琐言》：进士
李茵尝游苑中，见红叶自御沟出，上有题诗曰：〈与卢渥诗
同〉其四。玉溪编事：侯继图秋日于大慈寺倚阑楼上，
忽木叶飘坠，上有诗曰：“拭翠敛愁蛾，为郁心中事。搦
笔下庭除，书作相思字。此字不书名，此字不书纸。书
向秋叶上，愿逐秋风起。天下有心人，尽解相思死。”余
意前三则本只一事，而传记者各异耳。刘斧《青琐》中
有《御沟流红叶记》，最为鄙妄。盖窃取前说而易其名
为于祐云。本朝词人罕用此事，惟周清真乐府两用
之。《归花游》云：“信流去，想一叶怨题，今到何处。”六丑《咏
落花》云：“飘流处，莫赴潮汐。恐断水上有相思字。”见得
脱胎换骨之妙极矣。清真名邦彦，字美成，徽宗时为
待制，提举大晟乐府。

《娱书堂诗话》：孟郊诗最古淡，坡谓“有如食蟛𧑅，竟日
嚼空螯”，亦实录。

《应制》诗非他诗比，自是一家句法，大抵不出于典实
富艳尔。若“清淡”之语，终不近。

宗人紫芝《赠李道士》云：“教人知道甲，笑客问勾庚。”前
人所未对，亦警语也。

“陵阳室中语。仆尝请益作诗，下字之说法当如何？”公
曰：“正如奕碁三百六十路，都有好著，顾临时如何耳。”
公曰：“诗道无有穷尽，如少陵出峡，子瞻过海后诗愈
工。若使二公出峡过海后，未死作之不已，则尚有妙
处，又不止于是也。”又云：“大概作诗要从首至尾，语脉
联属，如有理词状。古诗云：‘唤婢打莺儿，莫教枝上啼。
啼时惊妾梦，不得到辽西’。可为标准。”又云：“目前景物，
自古及今，不知凡经几人道过，下笔要不蹈袭，故有
终篇无一句可解者。盖欲新而不及，固不可晓耳。”又
云：“杜少陵八句近体诗，卒章有时而对，然语意皆卒
章之词。今人学之，临了却作一颈联，一篇之意无所
归，大可笑也。”又云：“《明妃曲》古今人所”作多矣。今人多
称王介甫者，白乐天只四句，含不尽之意云：“驿使归
时凭寄语，金钱早晚赎蛾眉。君王若问妾颜色，莫道
不如宫里时。”又云：“唐末人诗，虽格致卑浅，然谓其非
诗则不可。今人作诗，虽句语轩昂，但可远听，其理格
不可究。一日，有客问公曰：‘然如少陵辈诗，云‘使君自
有妇，而无车马喧’’”，之䫫是也。
家父尝具饭招公与吕十一郎昆仲中。吕郎中先生
至，过仆室，取案间书读，乃《江西宗派图》也。吕云：“安得
此，切勿示人。”乃少时戏作耳。他日公前道有语，公语
曰：“居仁却如此说，宗派图本作一卷，连书诸人姓字。
后丰城邑官刻石，遂如禅门宗派高下分为数等，初
不尔也。